钦定古今图书集成/明伦汇编/闺媛典/第184卷 > 裴景度母陈氏〈妇某氏附〉
## 钦定古今图书集成/明伦汇编/闺媛典/第184卷 > 裴景度母陈氏〈妇某氏附〉

按《真阳县志》：陈氏世有隐节，故老相传其事曰：“诸生
裴景度，世居南关，约略万历中人。母陈氏，少年孀居，
以抚景度。度祖母亦早寡，度父尚在襁褓，母抚之成
立。娶陈氏，生景度。度三岁而父亡，陈曰：‘姑为孤子苦
而无功，我有景度，可他慕乎？景度娶某氏，无出，度又
丧。陈促窆景度，度妇曰：‘不可，骨未冷也’。越三月，陈又’”
促窆，妇曰：“服未满也。”又三年，陈又促，妇仍不可。陈泣
曰：“汝不知寡妇之苦。我当日上有老姑，下有幼子，家
事稍殷，万苦千辛，以至今日。方今门庭冷落，家无升
斗之积，室无三尺之婢。万一不测，悔之晚矣。”度祖母
痛哭号叫曰：“老天，老天！以一老误两少，何不早死！”触
地几绝。陈与妇扶起，相守于景度柩侧，并以寿终。事
闻，旌表。